Sadursme Tenerifes lidostā

**Sadursme Tenerifes lidostā** bija liela divu lidmašīnu sadursme uz skrejceļa Losrodeosas lidostā (tagad — Tenerifes Ziemeļu lidosta), kas notika 1977. gada 27. martā. **[[KLM]] reiss 4805**, kas bija ceļā no Shipholas lidostas Nīderlandē uz Grankanārijas lidostu, un **''[[Pan American]]'' reiss 1736**, kas bija ceļā no Losandželosas lidostas uz Grankanārijas lidostu ar nolaišanos Džona Kenedija lidostā, bija starp daudzām citām lidmašīnām, kas terora akta dēļ galamērķa lidostā bija spiestas novirzīties uz Losrodeosas lidostu, kur viņi gaidīja atļauju turpināt lidojumu. Blīvās miglas un komunikācijas problēmu dēļ starp lidostas gaisa satiksmes dispečeru un reisa 4805 kapteini lidmašīna sāka paātrinājumu pacelšanās manevram bez atļaujas. Reiss 1736, kas miglā meklēja nobrauktuvi, tobrīd atradās uz skrejceļa, un reiss 4805 ietriecās tā labajā bortā. Pilna ar degvielu, reisa 4805 lidmašīna pēc trieciena avarēja un aizdegās, nogalinot visus 248 cilvēkus, kas atradās lidmašīnā. Reisa 1736 lidmašīna tika nopietni bojāta, un lielākā daļa — 335 no 396 cilvēkiem — gāja bojā. Šī avārija tiek uzskatīta par nāvējošāko civilās aviācijas vēsturē, jo 11. septembra uzbrukumi netiek klasificēti kā aviakatastrofas.

Kā vēlāk atklājās, lidostas pārslodzes dēļ dažas lidmašīnas bija spiestas izmantot skrejceļu, lai veiktu manevrus. Reiss 1736 miglā atradās uz skrejceļa, jo piloti zīmju trūkuma un apjukuma dēļ kļūdaini nokavēja pagriezienu un tāpēc turpināja meklēt "pareizo" nobrauktuvi. Tikmēr reisa 4805 kapteinis sarunā ar gaisa satiksmes dispečeriem kļūdaini pieņēma, ka viņam ir dota atļauja pacelties, un, neskatoties uz otrā pilota un bortinženiera šaubām, sāka paātrinājumu pacelšanās manevram. Ieraugot citu lidmašīnu, reisa 1736 piloti mēģināja strauji pagriezties pa kreisi, taču bija jau par vēlu. Mēģinot izvairīties no priekšā esošās lidmašīnas, reiss 4805 nedaudz pacēlās no skrejceļa un ietriecās priekšā esošā lidmašīna ar dzinējiem, šasiju un spārniem, pēc tam avarējot dažus metrus tālāk uz skrejceļa un aizdegoties.

## Lidmašīnas

### Reiss 4805
*[[Boeing 747|Boeing 747-206B]]* lidmašīna ar sērijas numuru 20400 tika ražota 1971. gadā un tajā pašā gadā piegādāta Nīderlandes aviokompānijai KLM. Lidmašīnas veikto lidojumu laiks bija 21 200 stundas.

### Reiss 1736
*Boeing 747-121* lidmašīna ar sērijas numuru 19643 tika ražota 1970. gada janvārī un tajā pašā gadā piegādāta aviokompānijai *Pan American World Airways*. Lidmašīnas veikto lidojumu laiks bija vairāk nekā 25 720 stundas.

## Pasažieri un apkalpe

### Reiss 4805
Apkalpes sastāvā bija:

* Lidmašīnas kapteinis bija 50 gadus vecais Jākobs Veldheizens vans Zantens (*Jacob Veldhuyzen van Zanten*). Ļoti pieredzējis pilots, kurš strādāja KLM kopš 1950. gada janvāra. Viņš lidoja ar tādām lidmašīnām kā *[[Douglas DC-9]]* un *[[Douglas DC-7|Douglas DC-7C]]*, bet no 1971. gada janvāra ar *Boeing 747*. Viņš strādāja arī par šī tipa lidmašīnu lidojumu instruktoru. Viņa kopējais lidojumu laiks bija 11 700 stundas, no kurām 1545 bija ar *Boeing 747*. 
* Otrais pilots bija 42 gadus vecais Klāss Merss (*Klaas Meurs*). Pieredzējis pilots, kurš KLM strādāja kopš 1960. gada marta. Kopš 1977. gada janvāra viņš bija *Boeing 747* otrais pilots, nolidojot ar šo lidmašīnas tipu 95 stundas. Viņa kopējais lidojumu laiks bija 9200 stundas.
* Bortinženieris bija 48 gadus vecais Villems Shreders (*Willem Schreuder*). Viņš strādāja KLM kopš 1948. gada un viņam bija arī privātpilota licence. Kopš 1976. gada aprīļa viņš bija bortainženieris *Boeing 747* lidmašīnā, nolidojot ar šo tipu 543 stundas. Viņa kopējais lidojumu laiks kā bortainženierim bija vairāk nekā 17 000 stundu.

Lidmašīnā atradās arī 11 stjuarti, no kurām jaunākajam bija 24 gadi, bet vecākajam — 46 gadi.

Lielākā daļa lidmašīnā esošo cilvēku bija nīderlandieši, tostarp 14 apkalpes locekļi. Viena pasažiere, tūristu ceļvede Robina Lanshota, nolēma neturpināt lidojumu, kamēr reiss 4805 atradās Losrodeosas lidostā, un piezvanīja savam draugam, kurš vēlāk viņu paņēma. Viņas draugi un pārējie cilvēki no viņas grupas, kuri palika lidmašīnā, gāja bojā.

### Reiss 1736
Apkalpes sastāvā bija:

* Lidmašīnas kapteinis bija 56 gadus vecais Viktors F. Grabss (*Victor F. Grabbs*). Ļoti pieredzējis pilots kura lidojumu laiks bija 21 043 stundas, no kurām 543 bija ar *Boeing 747.*
* Otrais pilots bija 39 gadus vecais Roberts L. Bregs (*Robert L. Bragg*). Pieredzējis pilots ar 10 800 lidojuma stundām, no kurām 2796 bija ar *Boeing 747*.
* Bortinženieris bija 46 gadus vecais Dzordžs V. Vornss (*George W. Warns*). Viņam bija 15 210 lidojuma stundas, no kurām 559 bija ar *Boeing 747*.

Lidmašīnā atradās arī 13 stjuartes, no kurām divas bija Francijas un Spānijas pilsones.

Lielākā daļa pasažieru bija amerikāņi, kas lidoja atvaļinājumā uz Laspalmasu de Grankanāriju.

## Notikumu hronoloģija

### Situācija Grankanārijas lidostā
Plkst. 13.15 pēc vietējā laika (UTC+0) Grankanārijas lidostā, kas ir lielākā lidosta Kanāriju salās, eksplodēja bumba. Nacionālistu teroristu organizācija "Kanāriju salu brīvības un neatkarības kustība" (*Movimiento por la Autodeterminación e Independencia del Archipiélago Canario*) novietoja un detonēja bumbu ziedu veikalā lidostā. Bojāgājušo nebija, tikai astoņi cilvēki tika ievainoti no stikla lauskām. Sabiedrības panikas un organizācijas paziņojumu par papildu bumbam dēļ lidosta tika slēgta, reisi tika kavēti, un aptuveni 12 lidmašīnas, kas devās uz Grankanārijas lidostu, tika novirzītas uz mazāko Losrodeosas lidostu.

### Situācija Losrodeosas lidostā
Losrodeosas lidosta, kas nebija paredzēta tik lielam lidmašīnu skaitam un kurai bija tikai viens skrejceļš un paralēlais manevrēšanas ceļš, drīz vien kļuva pārslogota ar novirzītajiem lidmašīnam. Pilno stāvvietu dēļ lidmašīnas bija spiestas stāvēt rindā uz manevrēšanas ceļa, savukārt izlidojošajiem lidmašīnam bija jāapgriežas uz skrejceļa, lai sagatavotos pacelšanās manevram. Turklāt tajā svētdienā lidostā dežūrēja tikai divi gaisa satiksmes dispečeri.

Starp lidmašīnām bija KLM reiss 4805, kas lidoja no Amsterdamas, un *Pan American* reiss 1736, kas lidoja no Losandželosas un jau bija nosēdies Džona Kenedija lidostā Ņujorkā. Reiss 4805 ieradās lidostā plkst. 13.38 un novietojās manevrēšanas ceļa galā blakus *[[Braathens]]* *Boeing 747* lidmašīnai. Vēlāk netālu tika novietotas vēl divas lidmašīnas: *[[Sterling Airlines]]* *[[Boeing 727]]* lidmašīna un *[[SATA Air Açores|SATA]]* *[[SATA Air Açores|Air Açores]]* *[[DC-8]]* lidmašīna. Pēc reisa 1736 kapteiņa teiktā, viņi nezināja Grankanārijas lidostas slēgšanas iemeslu un piedāvāja ļaut viņiem gaidīt virs lidostas, taču saņēma norādījumu novirzīties uz citu lidostu. Reiss 1736 Losrodeosas lidostā ieradās aptuveni plkst. 14.15 un novietojās aiz četru lidmašīnu rindas.

Tikmēr reisa 4805 kapteinis atļāva visiem pasažieriem izkāpt un pastaigāties pa lidostas termināli, savukārt reisa 1736 piloti nolēma paturēt pasažierus lidmašīnā, lai nepārpildītu termināli. Tā vietā viņi uzaicināja pasažierus pa vienam uz kabīni īsai ekskursijai, kur arī stastīja par kavēšanos galamērķī. Tikmēr reisa 4805 kapteinis vans Zantens sāka uztraukties, ka kavēšanās varētu pārsniegt pilotu darba laika ierobežojumus, ko noteikusi KLM un stingrie Nīderlandes valdības normatīvie akti. Kad otrais pilots jautāja par iespējamajām sekām, vans Zantens atbildēja, ka šo ierobežojumu pārsniegšana var izraisīt pagaidu pilota licences apturēšanu. Pēc tam vans Zantens nolēma uzpildīt lidmašīnu, lai netērētu laiku.

Bija paredzēts, ka degvielas uzpilde ilgs aptuveni pusstundu, taču drīz pēc tās sākuma otrās bumbas meklēšana Grankanārijas lidostā izrādījās neauglīga, un lidosta atsāka lidmašīnu pieņemšanu. Reiss 1736 pieprasīja atļauju iedarbināt dzinējus un pacelties, taču dispečers informēja pilotus, ka iespējama problēma ar izbraukšanu, jo tā priekšā esošā reiss 4805 un degvielas uzpildes kravas automašīna bloķē ceļu. Bortinženieris un otrais pilots to apstiprināja, izkāpjot no lidmašīnas un izmērot attālumu. Trīs citas, vieglākas lidmašīnas jau bija spējušas apbraukt reisu 4805 un aizlidot, taču smagais, divstāvu reiss 1736 to nevarēja izdarīt. Pēc degvielas uzpildes reisam 4805 bija jāmeklē lidostā pazudusi ģimene. Turklāt viena pasažiere, Robina Lanshota, kura dzīvoja šajā Tenerifes daļā, nolēma palikt uz salas un pieprasīja savas bagāžas izkraušanu. Tas viss izraisīja papildu kavēšanos, un reiss 4805 atļauju iedarbināt dzinējus pieprasīja tikai ap plkst. 17.00.

### Iebraukšana uz skrejceļa
thumb|512x512px|Lidmašīnu kustības shēma
Reiss 4805 uzpildīja aptuveni 55 000 litru degvielas, kas ir ievērojami vairāk, nekā nepieciešams lidojumam no Losrodeosas uz Grankanāriju, kurš ilgst aptuveni 25 minūtes. Tiek pieļauts, ka vans Zantens to izdarīja, lai izvairītos no degvielas uzpildes Grankanārijas pārpildītajā lidostā un pēc tam varētu nekavējoties doties uz Nīderlandi, lai gan gan otrais pilots, gan bortinženieris ieteica uzpildīt degvielu galamērķī.

Ap plkst. 17.00 reisa 4805 saņēma atļauju iedarbināt dzinējus un iebraukt uz skrejceļa, no kura tam bija jānogriežas uz nobrauktuvi C-3. Tomēr apkalpe sajauca vārdus "trešais" un "pirmais", kuriem angļu valodā ir līdzīga zilbe (thIRd un fIRst) un viņi skan gandrīz vienadi. Pēc precizēšanas ar gaisa satiksmes dispečeriem norādījumi tika mainīti, un reisam 4805 tika uzdots doties līdz skrejceļa sākumam, kur tam bija jāveic 180 grādu pagrieziens, pagriežot lidmašīnas degunu pretējā virzienā. Tur viņi apstājās, darbinot dzinējus tukšgaitā un gaidot gaisa satiksmes dispečera atļauju. Jau pagrieziena laikā laika apstākļi uz skrejceļa sāka pasliktināties. Tā kā lidosta atrodas 610 metru augstumā virs jūras līmeņa, migla tur ir bieža parādība, un arī avārijas dienā tā strauji sabiezēja. Blīvā migla ierobežoja redzamību līdz aptuveni 300 metriem gan pilotiem, gan gaisa satiksmes dispečeriem. Migla ātri sasniedza skrejceļa sākumu, kur atradās reiss 4805.

Reisam 1736 tika dots norādījums veikt sākotnēji reisam 4805 paredzēto manevru, taču pilotiem bija grūti noticēt, ka viņiem jānogriežas uz C-3 nobrauktuvi, jo tas prasīja gandrīz 140 grādu pagriezienu. Viņi pieņēma, ka dispečers patiesībā bija domājis C-4 nobrauktuvi, kas atradās aptuveni 45 grādu leņķī un bija ievērojami vieglāk izpildāma. Blīvā miglā reiss 1736 pilnībā nokavēja C-3 izeju un lēnām turpināja ceļu C-4 pagrieziena virzienā. Blīvās miglas dēļ piloti nevarēja redzēt viens otra lidmašīnu, un dispečeri savukārt nevarēja redzēt skrejceļu. Šajā lidostā nebija arī uz zemes bāzēta radara.

### Avārija
Kapteinis vans Zantens, negaidot oficiālu atļauju, nedaudz palielināja dzinēju jaudu, un reiss 4805 sāka kustēties uz priekšu. Otrais pilots to pamanīja un sacīja: "Pagaidiet, mums joprojām nav atļaujas no gaisa satiksmes vadības." Uz to kapteinis atbildēja: "Nē, es zinu. Pajautājiet." Plkst. 17.05 otrais pilots Merss sazinājās ar gaisa satiksmes vadību un informēja, ka lidmašīna ir gatava pacelšanās manevram. Dispečers atbildēja: "KLM 4805, jums ir atļauts izmantot radiobāku P, kāpt augstumā un saglabāt lidojuma līmeni 90. Pēc pacelšanās pagriezieties pa labi, turpiniet lidot pa kursu 40, līdz pārtversiet Laspalmosas radiobākas 325. radiālu." Kapteinis apstiprinoši atbildēja, un 3. un 4. dzinēja jauda tika vēl nedaudz palielināta, turpinot ripošanu pa skrejceļu, jo kapteinis šo ziņojumu uztvēra kā pacelšanās atļauju. Otrais pilots atkārtoja dispečera norādījumus, noslēdzot ar vārdiem: "mēs tagad paceļamies" (*We are now at take-off* vai *uh...taking off*). Dispečers šos vārdus uztvēra kā apstiprinājumu par gatavību un atbildēja: "O.K., gatavoties pacelšanai, es jums paziņošu." Tomēr piloti, izdzirdot tikai "O. K.,...", ziņojumu pārklāšānas dēļ, nolēma, ka drīkst sākt paātrinājumu un pacelšanos.

Tajā pašā laikā, plkst. 17.06, reiss 1736 informēja dispečeru, ka joprojām pārvietojas pa skrejceļu. Taču šis ziņojums pārklājās ar iepriekšējo pārraidi reisam 4805, un viņu kabīnē bija dzirdams tikai radio troksnis. Dispečers lūdza reisu 1736 paziņot, kad tas atbrīvos skrejceļu. Piloti un bortinženieris šo ziņojumu uztvēra kā steidzināšanu un nolēma pēc iespējas ātrāk atbrīvot skrejceļu. Tikmēr reiss 4805 uzņēma ātrumu. Bortinženieris Shreders, apmulsis par radio sakariem, nīderlandiešu valodā jautāja kapteinim: "Vai šī *Pan Am* joprojām ir uz skrejceļa?" Aizņemtais kapteinis viņu sākumā nedzirdēja, tāpēc jautājums tika atkārtots pēc dažiem sekundiem. Šoreiz kapteinis atbildēja apstiprinoši, un arī otrais pilots piekrita. Tomēr tūlīt pēc tam, vans Zantens miglā ieraudzīja reisa 1376 nosēšanās gaismas. Reisa 1736 piloti pretim braucošo lidmašīnu pamanīja agrāk un, palielinot ātrumu, mēģināja strauji pagriezties pa kreisi, cenšoties izvairīties no sadursmes un nobraukt no skrejceļa zālē.

Cenšoties izvairīties no priekšā esošās lidmašīnas, vans Zantens un otrais pilots vienlaikus pavilka stūri uz sevi. Lidmašīnas priekšgals strauji pacēlās gaisā, bet astes daļa izrāva aptuveni 20 metrus garu vagu skrejceļā, izraisot dzirksteļu lietu. Tomēr, tā kā lidmašīna bija pilnībā uzpildīta ar degvielu, tā nespēja pietiekami ātri pacelties un ar aptuveni 260 km/h lielu ātrumu ietriecās reisa 1736 lidmašīnas vidusdaļā ar šasiju, spārniem un dzinējiem. Reiss 4805 izraisija caurumus reisa 1736 fizelāžā, un zaudēja labo dzinēju. Šis dzinējs, nokrītot uz *Pan Am* lidmašīnas augšējā klāja, sabojāja konstrukciju un izraisīja degvielas noplūdi, kas savukārt izraisīja ugunsgrēku. Zemā ātruma dēļ un ar bojātiem dzinējiem reiss 4805 ar sadragātiem spārniem un šasiju vēl īsu brīdi turpināja lidojumu, taču aptuveni 150 metrus tālāk nogāzās skrejceļā, pēc tam slīdēja vēl aptuveni 300 metrus un sagriezās par 90 grādiem. Trieciena brīdī lidmašīna pilnībā sadalījās, un tās degvielas tvertnes acumirklī aizdegās, radot milzīgu ugunsbumbu. Visi 248 cilvēki, kas atradās lidmašīnā, gāja bojā.

Arī reiss 1736 aizdegās, un trieciens nogalināja lielāko daļu pasažieru, kuri sēdēja lidmašīnas centrālajā daļā. Uguns un atlūzas daudziem pasažieriem liedza evakuēties, tostarp no augšējā klāja, no kura neviens neizdzīvoja. Visi trīs apkalpes locekļi (kapteinis, otrais pilots un bortinženieris), kā arī trīs stjuartes izdzīvoja un nekavējoties sāka palīdzēt pasažieriem evakuēties. Lidmašīnā atradās arī vairāki bijušie militārpersonas, kuri ātri novērtēja situāciju un palīdzēja šokētajiem pasažieriem izkļūt caur neskarto spārnu. Bojā gāja 326 pasažieri, bet vēl deviņi vēlāk mira no gūtajām traumām, tādējādi kopējais negadījumā bojāgājušo skaits sasniedza 583 cilvēkus. Vēlāk glābēji, miglā ieraugot tikai reisa 4805 atlūžas, steidzās pie tā, nezinot, ka izdzīvojušo nav. Tādēļ reisa 1736 ievainotie palīdzību saņēma ar ievērojamu kavēšanos.

### Pēc avārijas
Pēc avārijas lidosta tika slēgta. Spānijas armija palīdzēja attīrīt skrejceļu no atlūzām un salabot reisa 4805 atstāto vagu. Palīdzību sniedza arī ASV Armija, kura 29. martā ar ASV gaisa spēku C-130 lidmašīnu ievainotie tika nogādāti uz slimnīcu Laspalmasā turpmākai ārstēšanai.

## Izmeklēšana
Izmeklēšanu veica Spānijas Civilās aviācijas negadījumu izmeklēšanas komisija (CIAIAC) kopā ar aptuveni 70 ekspertiem, tostarp no ASV un Nīderlandes, kā arī negadījumā iesaistīto aviokompāniju pārstāvjiem.

Spāniešu izmeklēšanā liela daļa vainas tika novelta uz reisa 4805 kapteini van Zantenu. Saskaņā ar lidojuma reģistratoru datiem viņš sāka pacelšanos pirms oficiālas atļaujas saņemšanas no dispečera un pēc tam sāka pilnu paātrinājumu pacelšanās manevram, balstoties vien uz to informāciju, ko pats uzskatīja par pietiekamu. Neskatoties uz otrā pilota un vēlāk bortinženiera bažām, kapteinis vans Zantens neaizkavēja pacelšanos un noraidīja visas šaubas. Komisija secināja, ka van Zantens varēja steidzināt pacelšanos, jo tā jau bija ievērojami aizkavējusies, un pastiprināti sliktie laika apstākļi varēja mudināt viņu steigties ar izlidošanu. Šī situācija arī pamudināja kapteini pieņemt liktenīgo lēmumu uzpildīt lidmašīnu pilnā apmērā, neskatoties uz otrā pilota un bortinženiera piedāvājumu veikt degvielas uzpildi tikai galamērķī, Grankanārijā. Pilnībā uzpildīta lidmašīna bija smagāka, kas samazināja tās spēju ātri pacelties un pēc sadursmes izraisīja strauju aizdegšanos.

Sākotnēji KLM un Nīderlandes varas iestādes iebilda pret vainas novēlēšanu van Zantenu virzienā. Tās uzsvēra, ka pastāvēja arī citi nozīmīgi faktori, piemēram, radio traucējumu dēļ kavēti sakari, kā arī reisa 1736 pilotu kļūda, nokavējot pareizo nobrauktuvi un paliekot uz skrejceļa. Taču, galu galā KLM atzina savu vainu un izmaksāja kompensāciju avārijas upuru ģimenēm.

Komisija katastrofas galvenos faktorus identificēja šādi:

* Reiss 4805 pacēlās bez oficiālas atļaujas van Zantena vēlmes dēļ ievērot darba laika noteikumus un pasliktinājušos laikapstākļu ietekmē;
* Blīvās miglas dēļ redzamība lidostā bija ierobežota gan abu lidmašīnu pilotiem, gan gaisa satiksmes dispečeriem;
* Divi ziņojumi: "O.K., gatavojieties pacelšanai, es jums paziņošu" no dispečera un "Mēs joprojām esam uz skrejceļa" no reisa 1736 pilotu puses — pārklājās, un reisa 4805 kabīnē tie tika dzirdēti tikai kā radio troksnis;

Tika identificēti arī tadi svarīgi faktori kā:

* Dispečers un piloti lietoja nestandarta frāzes, piemēram, "O.K." no dispečera un "mēs tagad paceļamies" no reisa 4805 otrā pilota puses, kas radīja neskaidrības par turpmākajām darbībām;
* Reisam 1736 neizbrauca no skrejceļa, izmantojot nobrauktuvi C-3, tāpēc viņi turpināja ceļu. Turklāt piloti neapstiprināja ar dispečeru pareizo izbraukšanu, lai gan divas reizes ziņoja, ka joprojām atrodas uz skrejceļa;
* Lidostas pārslodzes dēļ lidmašīnas bija spiesti veikt manevrus pa skrejceļu, kas ir ļoti bīstama procedūra;

Cēloņos tika iekļauti arī citi faktori, piemēram, terora akts Grankanārijas lidostā, degvielas uzpilde reisam 4805 un pacelšanās ar samazinātu dzinēja vilci.

### Nīderlandes izmeklēšana
Nīderlandes valdība noraidīja Spānijas komisijas ziņojumu. Tāpēc Nīderlandes Civilās aviācijas pārvalde sniedza savu atzinumu, atzīstot, ka reisa 4805 kapteinis pacēlās priekšlaicīgi, taču uzsvēra, ka šajā situācijā nevar būt tikai viens vainīgais.

Kā negadījuma faktori tika minēti arī šādi:

* Gaisa satiksmes dispečeri dežūrēja visu dienu un bija spiesti apkalpot ļoti lielu lidmašīnu plūsmu. Turklāt dispečeru sakaru ierakstos bija dzirdamas skaņas, kas atgādināja futbola spēles pārraidi, kas, iespējams, varēja novērst viņu uzmanību;
* Pamatojoties uz pieejamajiem pierādījumiem, netika konstatēts, ka reisa 4805 piloti būtu pacēlušies steigā noguruma vai pārmērīga stresa dēļ;
* Ja reiss 1736 būtu nogriezies pie C-3 izejas, kā bija norādījis dispečers, sadursme, visticamāk, nebūtu notikusi;

## Sekas
Pēc negadījuma tika veiktas būtiskas izmaiņas standarta radiokomunikācijas frāžu lietošanā. Tādi vārdi kā "O.K." un pat "*Roger*", kas iepriekš tika izmantoti, lai apstiprinātu ziņojuma saņemšanu, tika aizstāti ar konkrētu norādījumu atkārtošanu, lai apliecinātu informācijas izpratni. Vārdu "pacelšanās", ko lietoja otrais pilots, turpmāk drīkstēja izmantot tikai tad, ja pacelšanās ir tieši atļauta vai liegta. Citās situācijās apkalpēm bija jālieto precīzāko formulējumu "izlidošana", piemēram, "gatavs izlidošanai", lai izvairītos no pārpratumiem.

Tika mainītas arī apkalpes savstarpējās sadarbības procedūras. Pamatojoties uz lidojuma reģistratoru datiem, Spānijas komisija secināja, ka van Zantena autoritātes dēļ otrais pilots un bortinženieris nespēja pietiekami uzstājīgi paust savas bažas, tādējādi nonākot pieredzējušākā apkalpes locekļa autoritātes ietekmē. Turpmāk no mazāk pieredzējušajiem apkalpes locekļiem tika sagaidīts, ka viņi brīvāk un atklātāk izteiks savu viedokli par situāciju, savukārt pieredzējušajiem apkalpes locekļiem bija pienākums šo viedokli uzklausīt un ņemt vērā.

1978. gadā tika atvērta otra lidosta — Karalienes Sofijas Tenerifes Dienvidu lidosta un atrodas zemākā augstumā virs jūras līmeņa. Pēc tās atklāšanas Losrodeosas lidosta tika pārdēvēta par Tenerifes Ziemeļu lidostu un līdz 2002. gadam apkalpoja galvenokārt iekšzemes un starpsalu lidojumus, ciktāl to pieļāva tās lielums. 2002. gadā tika atvērts jauns terminālis, un lidosta atsāka starptautisko lidojumu apkalpošanu. Vēlāk lidostās sāka uzstādīt arī luksoforus, kas brīdina pilotus, kuri pamet manevrēšanas ceļu un grib izbraukt uz aktīva skrejceļa.

## Populārajā kultūrā
Avārija tika atspoguļota Kanādas gaisa avāriju izmeklēšanas dokumentālo seriāla *[[Mayday (seriāls)|Mayday]]* sešpadsmitajā sezonā epizodē ar nosaukumu *Disaster at Tenerife*.

## Atsauces